32002D0226
L 075/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 15 март 2002 година
за въвеждане на специален ветеринарно-санитарен контрол върху събирането и преработката на някои двучерупчести мекотели, съдържащи токсина ASP (amnesic shellfish poison) в количества, надвишаващи границата, определена с Директива 91/492/ЕИО на Съвета
(нотифицирано под номер С(2001) 1009)
(текст от значение за ЕИП)
(2002/226/ЕО)
КОМИСИЯТА НА ЕВРОПЕЙСКИТЕ ОБЩНОСТИ
като взе предвид Договора за създаване на Европейската общност,
като взе предвид Директива 91/492/ЕИО на Съвета от 15 юли 1991 г. относно определяне на здравните изисквания за производството и пускането на пазара на живи двучерупчести мекотели (1), последно изменена с Директива 97/79/ЕО (2), и по-специално последната точка от глава V от приложението към нея,
като има предвид, че:
(1)
Глава V, точка 7а от приложението към Директива 91/492/ЕИО на Съвета предвижда, че общото количество amnesic shellfish poison (ASP) в ядивните части на мекотелите (цялото тяло или всяка ядивна част поотделно), не трябва да надвишава 20 милиграма домоична киселина (AD) на килограм по метода на високоефективната течна хроматография.
(2)
По отношение на двучерупчестите мекотели от вида Pecten maximus и Pecten jacobaeus научно е доказано, че когато концентрацията на домоична киселина в цялото тяло е между 20 и 250 mg/kg, при определени рестриктивни условия концентрацията на AD в аддукторния мускул и/или гонадите, предназначени за консумация от човека, обикновено е под границата от 20 mg/kg.
(3)
В светлината на последните научни изследвания може да се допусне само за събирането на двучерупчести мекотели от видовете, посочени в съображение 2, по-високо съдържание на ASP по отношение на цялото тяло от граничните количества, определени с Директива 91/492/ЕИО.
(4)
Компетентният орган на държавите-членки трябва да одобри предприятията, които извършват специфичната преработка на тези двучерупчести мекотели и да провери задоволителното прилагане на процедурата на собствен санитарен контрол, предвиден в член 6 от Директива 91/493/ЕИО на Съвета от 22 юли 1991 г. относно определяне на здравните изисквания за производството и пускането на пазара на рибни продукти (3), последно изменена с Директива 97/79/ЕО.
(5)
Разпоредбите на настоящото решение следва да бъдат преразгледани, ако нови научни данни докажат, че за опазването на общественото здраве е необходимо да се въведе допълнителен ветеринарно-санитарен контрол или да се изменят установените параметри.
(6)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Чрез дерогация от глава V, точка 7а от приложението към Директива 91/492/ЕИО държавите-членки могат да разрешат събирането на двучерупчести мекотели от вида Pecten maximus и Pecten jacobaeus с концентрация на домоична киселина (AD) в цялото тяло между 20 и 250 mg/kg при изискванията съгласно параграф 2.
2. Изискванията, посочени в параграф 1, са следните:
a)
събирането на мекотелите трябва да отговаря на условията от приложението към настоящото решение;
б)
мекотелите трябва да се транспортират в запечатани контейнери или транспортни средства и от зоните за производство се изпращат директно в предприятието, получило разрешение за специална преработка на тези мекотели, която включва премахване на хепатопанкреаса, на меките тъкани или на всяка друга заразена част, която не отговаря на точка 2 от приложението. Списък на предприятията, получили специално разрешение, трябва да бъде предаден от компетентния орган на Европейската комисия и на държавите-членки;
в)
тези мекотели трябва да бъдат придружени от регистрационен документ, издаден от компетентния орган за всяка партида, с който се уточняват изискванията на глава II, точка 6 от приложението към Директива 91/492/ЕИО, както и анатомичните част или части, които могат да бъдат преработени за консумация от човека. Не се допуска издаването на постоянно разрешение за транспорт от компетентния орган;
г)
след тоталното отстраняване на хепатопанкреаса, меките тъкани и всички останали заразени части, адукторният мускул и/или гонадите, предназначени за консумация от човека, не трябва да съдържат количество ASP над 20 mg AD на килограм при анализ с високоефективна течна хроматография.
Член 2
1. Всяка партида от крайния продукт се анализира от предприятието, получило специално разрешение. Когато една проба по описанието от точка 2 от приложението към настоящото решение, съдържа над 20 mg/kg AD, цялата партида се унищожава под контрола на компетентния орган.
2. Хепатопанкреасът, меките тъкани и всяка друга токсична част над границите, определени в точка 2 от приложението (включително крайният продукт, ако надвишава границата от 20 mg/kg AD), се унищожават под контрола на компетентния орган.
3. Компетентният орган следи за осъществяването на собствен санитарен контрол, предвиден в член 6 от Директива 91/493/ЕИО, при преработката съгласно член 1, точка 2, буква б) от настоящото решение. Производителят уведомява компетентния орган за всички резултати, свързани с крайния продукт, които не са в съответствие с изискванията на глава V, точка 7а от приложението към Директива 91/492/ЕИО.
Член 3
Разпоредбите на настоящото решение се преразглеждат в светлината на научния прогрес.
Член 4
Адресати на настоящото решение са държавите-членки.
Съставено в Брюксел на 15 март 2002 година.